google/wiki40b huggingface dataset:
Stephan Christiansen

Ny Generasjon

Ny Generasjon elev og studentunion ble formelt grunnlagt av Stephan Christiansen i 1996. Starten var i 1993 da Christiansen tok initiativ til Ny Generasjon Studenter som drev studentarbeid med bønn og evangelisering på universitetet i Oslo. 
Nåværende leder i Ny Generasjon er David Haddeland. Stephan Christiansen uttrykte et ønske om å lede det internasjonale arbeidet i Ny Generasjon, noe som ble stemt ned internt i Ny Generasjon grunnet forskjeller i lederstil, form og kultur.

Jesus Church

Menigheten Jesus Church Oslo ble grunnlagt i år 2000, av Anne og Stephan Christiansen. De fleste av de ca. 200 medlemmene (tall fra år 2004) er i alderen 20-30 år. 
Jesus Church er idag en del av den norske pinsebevegelsen. Menigheten er base for Jesus Revolution.

Jesus Revolution

Jesus Revolution er en kristen ungdomsbevegelse som ble grunnlagt av Anne og Stephan Christiansen i 1997, den har som mål å bringe evangeliet og Jesus til Europas ungdommer.
Høsten 2010 trakk Stephan Christiansen seg som fronfigur og leder i den internasjonal delen av Jesus Revolution.

Kontroverser

I 2016 ble det lansert en dokumentar på vgtv kalt «frelst». I denne dokumentaren forteller en kvinne om sin tid i Jesus Revolution. Hun forteller at hun opplevde hun mistet seg selv i alt presset hun opplevde i Jesus Revolution. Jeg mistet meg selv i Jesus Revolution Army. Jeg trodde det var den eneste riktige måten å tjene og leve for Gud på. Fanatismens fiende er det menneskelige" Hun fortsetter: «Jeg skulle redde verden, men jeg hadde mistet meg selv.» I dokumentaren fremmes det kritikk mot Stephan Christiansens lederstil, som omtales som kontrollerende. I kjølvannet av denne dokumentaren stod flere frem og fortalte om lignende opplevelser i Jesus Revolution.
Seán Duffy

Seán Duffy er en irsk historiker med middelalderen som fagfelt. Duffy er utdannet fra Trinity College i Dublin. Her tok han også sin doktorgrad, og har siden 1993 vært tilknyttet Trinity College som foreleser. Han er per 2011 senior lecturer i middelalderhistorie ved fakultetet «School of Histories and Humanities». Han er også visedirektør for Senteret for irsk-skotske og sammenlignende studier («Centre for Irish-Scottish and Comparative Studies.».
Seán Duffy har siden 1998 vært formann for stiftelsen Friends of Medieval Dublin, og siden 1999 organisert årlige interdisiplinære konferanser med middelalderens Dublin som tema. Bidragene til disse konferansene blir utgitt i en serie hvor Duffy selv er redaktør.
Duffys hovedinteresser er Dublins historie og arkeologi fra vikingtiden til tidlige moderne tid og Irlands relasjoner til de andre landene rundt Irskesjøen i middelalderen. Han har utmerket seg som redaktør og bidragsyter til flere større encyklopediske verk om Irland i middelalderen, blant annet Atlas of Irish History (Gill and Macmillan, 1997) og Medieval Ireland: an encyclopedia (Routledge 2005)
Vesir

Vesir (også kjent som visir) er en historisk tittel brukt for høytstående politiske personer i Midtøsten som fungerte som rådgivere til kalif, emir, kongen, keiser eller en sultan. Ordet forekommer i mange former (wazir, wazara, vichir, vicira) og den europeiske varianten ble introdusert av Det osmanske riket.
Den blå sandens hemmelighet

Handling

Janes mor dør etter å ha født Jane, og hennes far, en rik aristokrat, gifter seg snart med en annen kvinne som har en sønn ved navn William, han forakter hans nye far og bror. George og Jane vokser opp med drømmen om å lage en flymaskin. George er overbevist om at den asiatiske sanden bærer på en hemmelighet; en mystisk blå sand som kan få maskiner til å fly. Han drar på en ekspedisjon for å finne denne besynderlige substansen, men er etter kort tid rapportert henrettet for forræderi. William forsvinner også. 
Etter at hun mottar et usignert brev som inneholder en håndfull med lyseblå sand som svever i luften, er Jane sikker på at broren hennes er i live og reiser til Østen for å finne ham samt bevise hans uskyld. Det er mange mysterier som venter Jane og hennes nye venner på reisen. Men kanskje et mysterium bør forbli et mysterium?
Arsin

Helse og sykdom

Arsin er særdeles giftig og kan drepe. Et tidlig symptom på at man er utsatt for stoffet, er hodepine. Kronisk forgiftning med stoffet kan være kreftfremkallende.
Elle Sofe Henriksen

Filmskaper

I 2015 hadde filmprosjektet Seven Sámi Stories premiere på syv kortfilmer regissert av ulike samiske regissører. Elle Sofe Henriksens Sámi Bojá handlet om reindriftssamen Mikkel, som var familiens hovedforsørger og kjente dette som et stort og tyngende ansvar. De syv kortfilmene ble støttet av Internasjonalt samisk filminstitutt, som også stod som distributør.

Caught in the Middle

Forestillingen Caught in the Middle tematiserer forholdet mellom urfolk og storsamfunn på godt og vondt. Den tar utgangspunkt i livshistorien til skuespilleren Heath Bergerson (født i 1976), som var det siste aboriginske barnet som australske myndigheter på 1970-tallet fjernet fra foreldrene for at hun skulle vokse opp hos hvite foreldre. På scenen stod Bergerson selv, danseren Elle Sofe Henriksen, det australske dansekompaniet KAGE, joikeren Sara Marielle Gaup og bassisten Steinar Raknes. Regissør og koreograf var Kate Denborough.
Våren 2018 turnerte forestillingen i regi av Den kulturelle skolesekken.
Radio Televizioni Shqiptar

RTSH under Folkerepublikken Albania

Til tross for landets beskjedne størrelse og isolasjonistiske politikk, var Radio Tirana en relativt stor kringkaster under den kalde krigen. Blant språkene Radio Tirana sendte på, var svensk.
I perioden der Albania inngikk en allianse med Kina i 1960- og 1970-årene, måtte Radio Tirana balansere på en fin linje mellom det å være anti-vestlig og anti-østlig. Radiostasjonen var derfor politisk sett nær politikken til Kina. Bruddet med Kina førte ikke til store endringer, og programmene hadde fortsatt en klar marxist-leninistisk tone. 
Politiske programmer dominerte i 1970-årene og inkluderte programmer som Marxismen-leninismen – en evig ung og vitenskapelig doktrine og Sosialismen og ungdommen. Programmet Leafing through the Marxist-Leninist press siterte fra aviser som var allierte med Arbeidets parti.
De siste månedene før regimet falt, ble de politiske programmene kuttet ned og delvis tatt av luften, mens en sluttet helt med å spille Internasjonalen ved sendestart.

Etter kommunismen

Etter 1993 har RTSH også sendt fjernsyn via satellitt beregnet for albanskspråklige i Kosovo, Serbia, Nord-Makedonia, Montenegro og Hellas, foruten øvrige Europa. RTSH ble medlem av EBU i 1999.
Belleville (Paris Metro)

Belleville er en stasjon på metroen i Paris.
Stasjonen betjener linje 2 og linje 11.
Steinan høydebasseng

Steinan høydebasseng i Trondheim er et anlegg i fjellet som sørger for å utjevne vannforsyningen fra Jonsvatnet til Heimdal, Kolstad og Byåsen.
Michel Stahl

Andre verdenskrig

Stahl studerte teologi for å bli prest. Han gjorde militærtjeneste i 1937 og ble i 1939 som reserveoffiser mobilisert til tjeneste i 6e Bataillon de Chasseurs Alpins.
Han ble i mai 1940 sendt til Norge med det fransk-polske ekspedisjonskorps. Stahls avdeling ble satt inn i slaget om Narvik. For innsatsen han gjorde i kampene i Labergdalen og Roasnes ble han i statsråd 20. mars 1942 tildelt det norske Krigskorset.
Etter den allierte tilbaketrekningen fra Norge 8. juni 1940 kom Stahl til Storbritannia, der han gikk inn i De frie franske styrker. I 1942 ble han sendt til Syria. Stahl kjempet deretter i Nord-Afrika og deltok i oktober-november 1942 i Det andre slaget om El Alamein. I 1943 var han igjen i Egypt, der han ble skadet. Han kom tilbake og tjenestegjorde i Tunisia og deltok deretter i 1944 i kampene i Italia og i landgangen i Provence i august 1944. I frigjøringen av Frankrike kjempet Stahl ved Toulon, Lyon, Belfort, Alsace og til slutt i Alpene. Stahl var ved slutten av verdenskrigen kaptein.

Etter krigen

Stahl tjenestegjorde i de franske styrkene til 1948 og var etter dette pastor i Den franske reformerte kirke. Han bosatte seg først i Bordeaux, men flyttet i 1962 til Mulhouse. Han ble pensjonist i 1981.

Utmerkelser

I tillegg til det norske Krigskorset, ble Stahl utnevnt til medlem av den franske  Frigjøringsordenen, var ridder av Æreslegionen, ble tildelt Croix de Guerre og den franske Motstandsmedaljen.
Agrilinus

Utseende

Små, blanke, gjerne svarte gjødselbiller. Kroppen er kort og høyt hvelvet.

Levevis

Disse billene lever i møkk og er hyppigst på steder der husdyr beiter. Mange av artene har gått sterkt tilbake, trolig på grunn av bruksendringer i landbruket, blant annet bruk av midler mot innvollsormer som er giftige for larvene.

Utbredelse

Gruppen er utbredt i Palearktis.
Protogenia

Utseende

En middelsstor (ca. 14 millimeter), nokså bred praktbille. Typeeksemplaret er ikke godt bevart, men det ser ut til at dekkvingene hadde regelmessige lengdestriper.

Utbredelse

Slekten ble beskrevet basert på et eksemplar fra Öhningen, Baden i det sørlige Tyskland.
Svenska marinen

Svenska marinen er den sjømilitære delen av Sveriges forsvar og består av Flottan (flåten) og Amfibiekåren (amfibiekorpset). Marinen regnes for å ha blitt grunnlagt 7. juni 1522 da Gustav Vasa kjøpte et antall skip fra hansabyen Lübeck.
Abirus

Utseende

Middelsstore, avlangt ovale, mer eller mindre metallisk skinnende, svarte bladbiller. Oversiden er tett og kraftig punktert. Antennene er omtrent halvparten så lange som kroppen. Pronotum er rundet med skarp, avsatt siderand. De hvelvede dekkvingene har grovere og åpnere punktering enn pronotum, delvis ordnet i rader. Beina er nokså kraftige.

Levevis

Både larvene og de voksne (imago) er planteetere som lever på trær og busker i skog.

Utbredelse

Slekten er utbredt i Asia.
Kvinner i hvitt (film)

Handling

Karin Lange blir ansatt som lege på sykehuset S:t Botwids. Sjefen, professor Borenius, synes at kvinner egentlig ikke skal sysle med kirurgi. Den éne av Karins nærmeste arbeidskamerater er legen Jan Lindquist. Konsertpianisten Solveig Rygård har tidligere vært dypt forelsket i ham og ønsket å gifte seg med ham. Når Jan nå kontakter henne, svarer hun at hun kommer til å gifte seg med en annen mann. Den andre mannen er professor Borenius, som hun er forlovet med. 
Legen Bo Wallgren er den andre av Karins nærmeste arbeidskamerater. En kveld når han har vakt bærer ambulansepersonalet inn en pasient med alvorlige hodeskader. Bo konstaterer - etter en kjapp undersøkelse - at pasienten må røntgenundersøkes neste dag. Karin mener imidlertid at en umiddelbar operasjon er nødvendig. Professor Borenius gjør samme bedømmelse som henne. Karin får lov til å assistere ham under operasjonen. Professoren roser henne etterpå og vil gjerne ha henne som medarbeider.
I Borenius' arbeidsrom får Karin en pakke med bøker om hodeskader som hun skal studere. Kort etter trer Solveig inn gjennom døren. Hun kommer rett fra et møte med Jan, som hadde oppsøkt henne for å gjenoppta den gamle kontakten. Professoren skal reise bort på et oppdrag et par dager, og Solveig skal samtidig dra på ferie. Han overlater ansvaret for sykehuset til Karin. Solveig har utsatt sin reise og sitter på restaurant med Jan. Når de litt senere tar seg en biltur blir de utsatt for en bilulykke. Solveig og Jan kommer til S:t Botwids. Jan må innstille seg på flere uker i gips. Solveig, som er lettere skadd, blir hjulpet hjem av Karin.  For at Solveigs forlovede, professor Borenius, ikke skal få vite hva som har skjedd river Karin ut en side fra sykehusjournalen. Søster Aina, som er ulykkelig forelsket i Jan, blir vitne til Karins bedragerske gjerning.
Cedar Bridge

Cedar Bridge er en overbygget trebro som krysser over Cedar Creek, i Madison County i Iowa, og før 1921 dannet den en del av U.S. Route 169. Den ble bygget i 1883 og ble brukt under filmingen av spillefilmen Broene i Madison County og er med i de scenene hvor Francesca Johnson går for å møte Robert Kincaid og hjelpe ham til å ta fotografier.
Cedar Bridge ble renovert til en pris av $ 128 073 i 1998, men ble ødelagt av en brannstifter den 3. september 2002. En erstatningsbro ble bygget etter de samme spesifikasjonene som originalen og åpnet i oktober 2004.
Lille Hiawatha

Lille Hiawatha er en figur i tegneserier skapt av Walt Disney Company. Han er en liten indianergutt som bor sammen med noen andre indianere i telt.
Hiawatha var opprinnelig en figur i en tegnefilm fra 1937. Denne filmen var uten tale og man ser ham padle i kano og treffe ville dyr. Fra 1940-årene ble det laget flere fortellinger om ham av ulike tegnere. Men med tiden forsvant han totalt fra amerikanske serier, men ikke fra europeiske serier.
I fortellingene har han gjerne opptrådt sammen med sin litt store og tykke far og sin søster Solsikke. 
Historier om Hiawatha har gått i Donald Duck & Co, selv om indianerne er relativt realistisk tegnet (de er mennesker, ikke snakkende dyr). Hiawatha hører tydeligvis ikke til i samme univers som Donald Duck og Mikke Mus, selv om han deler blad med dem.
Fengqiu

Fengqiu (kinesisk: 封丘县; pinyin: Fēngqiū Xiàn) er et fylke i provinsen Henan i Folkerepublikken Kina. Det ligger under byprefekturet Xinxiang.
Fylket hadde 714 141 innbyggere i 1999.
Det gamle Kinas Pingqiu (平丘) fylke lå øst i dagens Fengqiu.
Shanghai zoologiske hage

Shanghai zoologiske hage ble anlagt på en tidligere golfbane i 1954, og er med sine 80 hektar en av de kinesiske zoologiske hager som gir dyrene mest tumleplass. Blant dyrene finner man kjempepandaer, røde pandaer, aper, traner, tigre, asiatiske elefanter og kinesiske alligatorer.
Det ligger i bydistriktet Changning, vest i Shanghais bykjerne.
Sør-Varanger filmklubb

Sør-Varanger filmklubb (SVF) er en ikke-kommersiell organisasjon i Sør-Varanger som er tilsluttet Norsk Filmklubbforbund (NFK).
Sør-Varanger Filmklubb ble etablert i 1977 og er blant Norges eldste og mest stabile filmklubber. Bl.a. med dette som begrunnelse ble Sør-Varanger filmklubb kåret til «Årets filmklubb 2008» av Norsk Filmklubbforbund.
Filmklubbens oppgave består bl.a. i å vise alternativ film som ikke blir vist på den lokale kinoen. Filmklubben er dermed et supplement, og ikke en konkurrent, til denne. Vi tilstreber oss å være et forum for mennesker som er interessert i film både som kunstart og som ren underholdning.
Siden Filmklubbens virksomhet ligger utenfor lovens bestemmelser om konsesjon, avgift og sensur, er våre visninger lukkede arrangementer der medlemskap er obligatorisk.
David Aasen Sandved

Faglig

Han har markert seg som talsperson for bevaring av det som gjenstår av jugendbebyggelsen i Ålesund. I forbindelse med at ICOMOS Norge i september 2007 karakteriserte jugendbyen Ålesund som et av de fem mest truede kulturminnene i Norge, påpekte han at man har tillatt fjerning av alt interiør i flere jugendhus, noe han beskrev som en «ikke fornybar ressurs».
I perioden 2008–2010 er David Aasen Sandved ICOMOS Norges representant (voting member) i den vitenskapelige komiteen «Stone» (ICOMOS International Scientific Committee for Stone).
Han har i perioden 2005–2008 vært styremedlem i det internasjonale nettverket Réseau Art Nouveau Network. I denne posisjonen har han blant annet deltatt i utgivelsen av flere hefter om jugendstil for barn: Floraboken (2004), og Aktivitetsbok (2003), som begge er utgitt på 11 språk, og han har vært kurator for multimediepresentasjonen «Art Nouveau & Society» som er vist i mange europeiske jugendbyer.
Han har vært styremedlem i Stiftelsen Kulturkvartalet (Jugendstilsenteret/Kunstmuseet KUBE) i perioden 2005–2008, og i Fortidsminneforeningen, avdeling Sunnmøre i perioden 2003–2008.
Klassisk armensk rettskrivning

Klassisk armensk rettskrivning (Հայերէնի դասական ուղղագրութիւն (skrevet med den klassiske skrivemåten) eller Հայերենի դասական ուղղագրություն (skrevet med den reformerte skrivemåten), Hajereni dasakan ughagrutjun}}; også kjent som tradisjonell rettskrivning og Masjtotsisk rettskrivning) er rettskrivningen som utviklet seg tidlig i det 19. århundret for armensk. Den brukes hovedsakelig av den armenske diasporaen (inkludert alle som snakker vestarmensk og de som snakker østarmensk i Iran), som ikke anerkjenner den armenske rettskrivningsreformen som ble gjennomført i Sovjet-Armenia i 1920-årene.
Genuchinus

Utseende

Middelsstore (ca. 15 millimeter), avlange, mattsvarte gullbasser. Antennenes innerste ledd er stort og mer eller mindre trekantet. Oversiden er grovt og uregelmessig punktert, og har flekker av lyse skjell.

Utbredelse

Slekten er utbredt i Amerika, fra det sørlige USA sørover.
FNs klimakonferanse 2009

FNs klimakonferanse 2009 (engelsk: 2009 United Nations Climate Change Conference) var en internasjonal konferanse om klimaendringene som ble arrangert av De forente nasjoner (FN). Konferansen fant sted i Bella Center ved Københavns Universitet mellom 7. og 18. desember 2009. Konferansen er samtidig den 15. konferansen blant partene i Klimakonvensjonen (COP 15) og det 5. møte mellom partene fra Kyoto-avtalen (COP/MOP 5).
Før konferansen ble det avholdt en vitenskapelig konferanse, Climate Change: Global Risks, Challenges and Decisions, som ble arrangert i Bella Center i mars 2009.

Forventninger før konferansen

– Vi snakker rett og slett om systemet som sikrer at denne planeten overlever, sier den tyske forskeren Hans Schellnhuber, leder av Potsdaminstituttet i Tyskland for forskning på klimakonsekvenser. Yvo de Boer, FNs klimasjef, hevdet i oktober 2009 at planen om å få til en ny avtale i København er "urealistisk". Fredsprisvinneren Rajendra Pachauri, leder av FNs klimapanel, hevdet i oktober 2009 at president Barack Obama burde gjøre mer for klimasaken. Obamas avbud fra konferansen senket forventningene før København. Obama melder like før konferansen at han vil reise fra Nobelprisutdelingen og delta en av de siste dagene, noe som kan tyde på at USA vil øke sitt bidrag til kutt i klimagassutslipp. Norges Naturvernforbund uttaler at forventningene nå er lave, men at det er håp om at utfallet vil bli bedre enn det ser ut ved åpningen av konferansen. Norge gir positive innspill til en global løsning men bidrar lite på hjemmebane.
Mange konservative kommentatorer reagerte i oktober 2009 kritisk til utkastet til avtale. Den britiske politikeren Lord Christopher Monckton har påstått at København-avtalen vil skape en verdensregjering, under ledelse av FN, som vil ha «the power to directly intervene in the financial, economic, tax and environmental affairs of all the nations that sign the Copenhagen treaty.» Han advarer om at rike nasjoner kan bli pliktige under denne avtalen til å betale en «tilpasningsgjeld» («adaptation debt») til utviklingsland for å utvikle disse og underkaste seg deres suverenitet. 
Konservative journalister i Australia, inkludert folk som Janet Albrechtsen, Andrew Bolt og Alan Jones, har beskyldt den australske regjeringen for å med hensikt å skjule detaljer rundt den foreslåtte København-avtalen for det australske folk.

Reaksjoner i og omkring konferansen

Alle større miljøorganisasjoner var til stede utenfor lokalene for konferansen og demonstrerer sin misnøye med klimamålene. Flere hundre demonstranter ble arrestert. Mange utviklingsland protesterte da Danmark la frem et forslag til avtale som ville favorisere rike land på bekostning av de fattige. De krevde at Kyoto-protokollen ble lagt til grunn for forhandlingene. Utkast til forhandlinger ble lagt frem fra bl.a. Norge og USA. Statslederne kom sammen de to siste dagene av konferansen da spesielt Kina ble presset til å godta tallfestede klimamål. President Obama avlyste sin tale og gikk i stedet rett til forhandlinger.
Korgfjelltunnelen

Historie

Den tidligste riksveien gjennom Nordland gikk opprinnelig lenger vest. Den daværende rv50 gikk forbi Elsfjord med ferge til Hemnesberget. Under den 2. verdenskrig bygget serbiske krigsfanger veien over Korgfjellet, eller Vesterfjellet som det også ble kalt. Fangene bodde i brakkeleirer i Osen/Knutli og i Korgen. 618 krigsfanger døde under arbeidet. Eidsivating lagmannsrett sa i en dom i 1947 at formålet var å utrydde samtlige fanger. Dette gjør at dette er en av to veistrekninger i Nordland som har fått navnet «Blodveien». Fjellovergangen ble åpnet i 1946.
Økende trafikkmengde, spesielt fra tungtransport, gjorde at Korgfjellet etter hvert ble en flaskehals på E6. På vinterstid var det ikke uvanlig at lastebiler med problemer sperret fjellovergangen. Vintersesongen 2003/2004 var fjellovergangen stengt 37 ganger på grunn av berging av lastebiler.
Korgfjelltunnelen ble opprinnelig utredet som et av flere alternativer. Korteste trasé gikk mellom Bjerka og Elsfjord. Dette ville føre til at kommunesenteret Korgen ble liggende i en bakevje, og var uakseptabelt for Hemnes kommune. I samarbeid med de andre berørte kommunene ble man enige om å benytte nåværende veitrasé. Anlegget ble påbegynt i oktober 2001. Entreprenørene var Leonhard Nilsen & Sønner AS og Mesta AS.
Etter åpningen har tunnelen vært i nyhetene flere ganger. Første gangen omkom en 75 år gammel motorsykkelfører, da han kjørte inn i tunnelveggen i sørenden av tunnelen den 22. mai 2006. Den andre gangen var 14. mars 2007 da Statens vegvesen varslet om mulig stenging av tunnelen i løpet av sommeren 2007, fordi telehiv i tunnelen utløste et behov for utbedringer. Også i 2011 ble tunnelen frostskadet.
Frederik Vittinghof

Ekteskap og familie

Han var gift med Eleonore Marie Sehested (født i Mecklenburg 1630, død på Birkholm 4. juni 1696). Parets store besittelser gikk etter Vittinghofs død over til datteren Sophie Charlotte (1666–1732), gift med general Schack Brockdorff (1652–1730), som arvet baroniet. Paret Vittinghofs epitafium, bekostet av datteren, ses i Sankt Knuds kirke i Odense, hvor han er avbildet en face og hun bak ham i profil i en portrettmedaljong. Gravminnet er tilskrevet Thomas Quellinus.
Tre farger-trilogien

Tematikk

Filmene har fått navn etter de tre farvene i det franske flagget: blått, hvitt og rødt. Tematisk tar filmene utgangspunkt i idealene til Den franske republikk, som er henholdsvis frihet (Blå), likhet (Hvit) og brorskap (Rød). Men på samme måte som i De ti bud kan sammenhengen synes fjern, og i enkelte tilfeller ironisk eller motsigende. Snarere ønsket Kieślowski å ta opp mer allmenne spørsmål ved menneskets natur, særlig om moral. Som han uttalte i et intervju med en studentavis ved University of Oxford: «Ordene [frihet, likhet, brorskap] er franske fordi pengene som finansierte filmene kom fra Frankrike. Dersom pengene hadde kommet fra et annet land, ville ikke filmene ha hett det samme, og de kulturelle konnotasjonene ville ha vært annerledes. Men filmene som sådan ville nok ha vært like.»

Handling

Blå utspiller seg i Paris. Handlingen i Hvit finner sted delvis i Paris og delvis i Warszawa, mens Rød foregår i Genève.

Synergi

De tre filmene er til en viss grad vevet inn i hverandre. I Hvit kan man se deler av handlingen fra Blå utspille seg i bakgrunnen, ettersom de to ellers uavhengige handlingene tilfeldigvis finner sted på samme tid og sted i tinghuset i Paris. På slutten av Rød ser man dessuten hovedrollefigurene fra alle tre filmer i ett og samme nyhetsinnslag, idet alle har overlevd den samme fergeulykken på Den engelske kanal.

Den gamle damen

Hver av de tre filmene har med en scene der en eldre, krokrygget dame forgjeves forsøker å putte en glassflaske inn i en gjenvinningscontainer. I den første filmen, Blå, ser ikke Julie damen fordi hun er blendet av det skarpe lyset og sin egen elendighet; i Hvit smiler Karol hånlig når han ser damen, ifølge Kieślowski fordi han i det øyeblikk innser at det finnes noen som har det verre enn ham; og i Rød, hvis overordnede tema er brorskap, hjelper Valentine den gamle damen med å putte flasken inn i containeren. Dette kan tolkes som en utvikling i den samlede personligheten til filmenes tre protagonister, der broderligheten og nestekjærligheten til sist seirer fremfor likegyldighet og hån.
En tilsvarende scene er også med i Veronikas to liv.

Priser

Til sammen vant de tre filmene en rekke prestisjetunge internasjonale kritikerpriser – inkludert Gulløven for beste film og Sølvløven for beste regissør på Filmfestivalen i Venezia, og Sølvbjørnen for beste regissør på Filmfestivalen i Berlin. I tillegg ble Rød nominert i tre Oscar-kategorier, men tapte for henholdsvis Forrest Gump, Pulp Fiction og Legends of the Fall.